कहा- बायकॉट ट्रेंड से कोई फर्क नहीं पड़ता..इससे उल्टा मेरा ही फायदा होगा
Bollywood Actor Manoj Bajpayee reaction On Sirf Ek Bandaa Kaafi Hai Controversy मनोज बाजपेयी की अगली फिल्म सिर्फ एक बंदा काफी है पर विवाद देखने को मिल रहा है। अब इन विवादों पर मनोज का रिएक्शन आया है। मनोज का कहना है कि वो ऐसी फिल्में बनाते ही नहीं है
मनोज बाजपेयी की अगली फिल्म सिर्फ एक बंदा काफी है पर विवाद देखने को मिल रहा है। अब इन विवादों पर मनोज का रिएक्शन आया है। मनोज का कहना है कि वो ऐसी फिल्में बनाते ही नहीं है जिसका विरोध या बायकॉट किया जाए। उन्होंने कहा कि उन्हें बायकॉट ट्रेंड से कोई फर्क नहीं पड़ता है।
मनोज के मुताबिक, अगर उनकी फिल्म का बायकॉट होता भी है तो इससे नुकसान कुछ नहीं होगा, उल्टा फायदा ही हो जाएगा। मनोज ने कहा कि इस फिल्म को धर्म से रिलेट करने की जरूरत नहीं है। ये फिल्म बच्चों की सिक्योरिटी इश्यू को लेकर बनाया गया है। इसमें कुछ भी कॉन्ट्रोवर्शियल नहीं है।
इस फिल्म के बारे में लोगों को बताना जरूरी- मनोज
मनोज ने अपनी फिल्म के बारे में बात करते हुए इंडियन एक्सप्रेस से कहा- इस फिल्म को बना कर हमने कोई हिम्मत का काम नहीं किया है। ये एक ऐसी फिल्म है जिसके बारे में लोगों को बताना जरूरी था।
मेरे लिए ये एक कॉन्ट्रोवर्शियल नहीं है बल्कि सिक्योरिटी का मुद्दा है। पीड़ित लड़की कितने नर्क से गुजरी फिर भी मजबूती से खड़ी रही। उसके खिलाफ बड़े-बड़े वकील खड़े रहे। इससे बावजूद उसने हिम्मत नहीं हारा। हम सभी ने उस लड़की से बहुत कुछ सीखा और उसी से हमें हिम्मत मिली।'
एक बच्चे को धर्म और आस्था से क्या मतलब?
मनोज ने कहा कि उन्हें समझ नहीं आता कि लोग इस फिल्म को धर्म के चश्मे से क्यों देख रहे हैं। उन्होंने कहा, 'हम एक ऐसे अपराध के बारे में बात कर रहे हैं जिसने एक मां-बाप के सपने को कुचल दिया। एक लड़की के भविष्य को पूरी तरह खराब कर दिया। एक छोटा बच्चा धर्म और आस्था से क्या ही समझेगा।
अगर बात आपके बच्चों की हो तो किसी पर भी भरोसा नहीं करना चाहिए। ऐसे शिकारी हर जगह हैं। यहां तक कि एक पिता के तौर पर मुझे एक उम्र के बाद अपनी बेटी के कमरे में दरवाजा खटखटा कर जाने के लिए कहा जाता है। हम अपने बच्चों को इस दुनिया में लाए है तो तो हमारी जिम्मेदारी बनती हैं कि हम उनकी सुरक्षा करें।'
मनोज ने कहा कि उन्होंने दिल्ली में स्ट्रीट बच्चों के साथ काम किया है। वो काफी ज्यादा शोषण से गुजरते हैं। जब मुझे पता चला कि इस सब्जेक्ट पर फिल्म बन रही है, तो हमने सोचा कि इसे अच्छे तरीके दिखाकर जनता में एक संदेश दिया जाएगा। हम नहीं चाहते थे कि उस बेचारी लड़की की स्ट्रगल की कहानी व्यर्थ जाए।
'लोग मुझे बायकॉट करने लायक नहीं समझते'
मनोज से पूछा गया कि सोशल मीडिया पर आज कल बैन और बायकॉट ट्रेंड का चलन हो गया है। तो क्या उन्हें इस बात का डर लगता है। जवाब में मनोज ने कहा, 'मुझे नहीं लगता कि लोग मुझे बायकॉट करने लायक समझते हैं। पिछले 30 सालों से मुझे काफी ज्यादा प्यार मिला है।
मैं लोगों का भरोसा जीतने में कामयाब रहा हूं। दर्शकों को पता है कि मैं सनसनीखेज बनाने के लिए कुछ भी ऐसा नहीं करूंगा। उन्हें ये भी पता है कि मैं किसी के धर्म को बदनाम नहीं करूंगा।'
अब जानिए क्या है असल विवाद
फिल्म सिर्फ एक बंदा काफी है का 8 मई को फिल्म का ट्रेलर रिलीज हुआ था। दरअसल फिल्म में दिखाया गया है कि एक बाबा ने 16 साल की लड़की का रेप किया है। डिस्क्लेमर में साफ लिखा है कि ये फिल्म सच्ची घटनाओं पर प्रेरित है। फिल्म में दिख रहे बाबा का हुलिया सीधे तौर पर आसाराम से मिलता जुलता है।
ट्रेलर रिलीज होने के बाद आसाराम बापू ट्रस्ट ने फिल्‍म के मेकर्स को नोटिस जारी कर दिया था। ट्रस्ट के वकील का कहना है कि इस फिल्म से उनके मुवक्किल की इमेज को नुकसान पहुंचा है। उन्होंने फिल्म की रिलीज और प्रमोशन को रोकने की मांग की है। फिल्म 23 मई को OTT प्लेटफॉर्म ZEE 5 पर रिलीज होनी है। फिल्म में आसाराम के खिलाफ केस लड़ने वाले वकील पीसी सोलंकी का रोल मनोज बाजपेयी कर रहे हैं। रियल लाइफ में भी आसाराम का केस पीसी सोलंकी नाम के ही एक वकील ने लड़ा था।
नाबालिग से रेप का लगा था इल्जाम, उम्रकैद की सजा काट रहा आसाराम
आसाराम के गुनाहों का सबसे पहले पता 2013 में चला था। अगस्त 2013 में एक नाबालिग लड़की ने आसाराम पर रेप का मुकदमा दर्ज कराया था। उसके मां-बाप का आरोप था कि आसाराम ने बेटी को भूत-प्रेत के झाड़-फूंक के नाम पर दुष्कर्म किया। दरअसल उस लड़की से कहा गया था कि तुम्हारे ऊपर भूत प्रेत का साया है और इसे सिर्फ आसाराम बाबू ही ठीक कर सकते हैं।
पीड़ित लड़की 15 अगस्त 2013 आसाराम के जोधपुर स्थित आश्रम गई। उसी दिन आसाराम ने लड़की के साथ बलात्कार किया। 20 अगस्त 2013 को विक्टिम के मां-बाप ने FIR कराई। पांच साल बाद अप्रैल 2018 में जोधपुर की कोर्ट में वो मुजरिम पाया गया और सजा के तौर पर उसे आजीवन कारावास हो गई।